Folketing
2004-01-29

Dette forslag vedrørende uafhængig gældsrådgivning for private mener vi hos Kristendemokraterne er et godt forslag. Vi ved, at det for øjeblikket er meget let at få lån på sit glatte ansigt i nogle banker og i indkøbscentre, hos finansieringsinstitutter og mange andre steder. Tilgængeligheden til lån er nærmest total i dag. Det ser så utrolig enkelt ud, og det lyder så let: Lån 30.000 på dit glatte ansigt, vi spørger overhovedet ikke om, hvad du skal bruge dem til. Det kan måske være godt for de familier og enkeltpersoner, som har brug for en ferie eller noget andet ekstra i boligen eller til børnene, men for personer, der er ludomaner, narkomaner eller lignende, er det bestemt ingen fordel, og det er disse personer, som vi i hvert fald tænker mest på i forbindelse med gældsrådgivning.